b'\n_START_ARTICLE_\nOptiline side\n_START_PARAGRAPH_\nOptiline side on informatsiooni edastamine niisuguse elektromagnetkiirguse abil, mis lainepikkuselt j\xc3\xa4\xc3\xa4b valguse ja infrapunakiirguse piirkonda. Optilise kiire levikeskkonnaks v\xc3\xb5ib olla atmosf\xc3\xa4\xc3\xa4r ja avakosmos v\xc3\xb5i siis valgusjuhe l\xc3\xa4bipaistvast materjalist kiu kujul (valguskaablis)._NEWLINE_Kiirgusallikaks on t\xc3\xa4nap\xc3\xa4eval laserid. Et optiline kiir kannaks informatsiooni, moduleeritakse teda informatsiooni kandva analoogsignaaliga (tavaliselt impulsskoodmodulatsiooni p\xc3\xb5him\xc3\xb5ttel). Vastuv\xc3\xb5etud signaali muundab tagasi elektrisignaaliks fotodiood._NEWLINE_Valguskaabli kaudu toimuva optilise side olulised eelised traatside ja raadioside ees on h\xc3\xa4irekindlus, v\xc3\xa4ikesed kaod ja sideliini suur l\xc3\xa4bilaskev\xc3\xb5ime (\xc3\xbchel kiul 1\xe2\x80\xa6100 Gbit/s)._NEWLINE_Valgusjuhtmel p\xc3\xb5hinev optiline side hakkas v\xc3\xa4lja kujunema 1970. aastail, esialgu suurlinnade telefonikeskjaamade vahel. T\xc3\xa4nap\xc3\xa4evaks on valguskaabel kaugsides (sealhulgas mandritevahelises sides) traatsoontega kaabli t\xc3\xa4ielikult asendanud ja seda eelistatakse ka l\xc3\xa4hisides (kohtv\xc3\xb5rkudes, kaabeltelevisiooniv\xc3\xb5rkudes).'